Κοινή θέση (ΕΚ) αριθ. 19/2000

που καθορίστηκε από το Συμβούλιο στις 28 Φεβρουαρίου 2000

για την έκδοση κανονισμού (ΕΚ) αριθ. .../2000 του Ευρωπαϊκού Κοινοβουλίου και του Συμβουλίου, της ..., που τροποποιεί τον κανονισμό (ΕΟΚ) αριθ. 3330/91 του Συμβουλίου για τις στατιστικές των συναλλαγών αγαθών μεταξύ κρατών μελών, σε ό,τι αφορά την απλοποιημένη εφαρμογή της ονοματολογίας των προϊόντων

(2000/C 87/02)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αποφασίζοντας με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Σύμφωνα με τον κανονισμό (ΕΟΚ) αριθ. 3330/91 του Συμβουλίου(4), η Κοινότητα και τα κράτη μέλη της καταρτίζουν στατιστικές για τις συναλλαγές αγαθών μεταξύ των κρατών μελών (Intrastat), κατά τη μεταβατική περίοδο που άρχισε την 1η Ιανουαρίου 1993 και θα λήξει κατά την ημερομηνία της μετάβασης σε ενιαίο καθεστώς φορολογίας στο κράτος μέλος καταγωγής.

(2) Η απλούστευση της νομοθεσίας σχετικά με την εσωτερική αγορά, όπως εκφράζεται στο πλαίσιο της πρωτοβουλίας SLIM (απλούστευση της νομοθεσίας της εσωτερικής αγοράς), έχει στόχο τη βελτίωση της ανταγωνιστικότητας των επιχειρήσεων και των δυνατοτήτων τους για δημιουργία θέσεων απασχόλησης.

(3) Η απλούστευση του συστήματος Intrastat επελέγη ως πρότυπο σχέδιο, στο πλαίσιο της πρωτοβουλίας SLIM, ενώ συγκεκριμένες προτάσεις που διατυπώθηκαν από την ομάδα εργασίας SLIM-Intrastat, με στόχο την ελάφρυνση της επιβάρυνσης των υπόχρεων παροχής στατιστικών πληροφοριών, αποτέλεσαν αντικείμενο ανακοίνωσης προς το Ευρωπαϊκό Κοινοβούλιο και το Συμβούλιο και έτυχαν ευνοϊκής υποδοχής από αυτά.

(4) Η απλοποιημένη εφαρμογή της ονοματολογίας των προϊόντων περιλαμβάνεται μεταξύ αυτών των προτάσεων, καθώς η κατάταξη των προϊόντων θεωρείται γενικά δυσχερής από τους υπόχρεους παροχής στατιστικών πληροφοριών.

(5) Είναι σημαντικό να απλοποιηθεί η συνδυασμένη ονοματολογία που πρέπει να χρησιμοποιείται με ενιαίο τρόπο τόσο στις ενδοκοινοτικές όσο και στις εξωκοινοτικές συναλλαγές, ώστε να καταστεί ευκολότερη η εφαρμογή του συστήματος - ιδίως για τις μικρές και μεσαίες επιχειρήσεις. Σε αυτό το πλαίσιο πρέπει να ληφθούν υπόψη τα αποτελέσματα των συνεχιζόμενων συζητήσεων που διεξάγει η Επιτροπή με τα κράτη μέλη και τις ευρωπαϊκές εμπορικές και βιομηχανικές οργανώσεις στο πλαίσιο της πρωτοβουλίας SLIM, διατηρώντας την αρχή της ενιαίας ονοματολογίας.

(6) Η χρησιμοποίηση κατωφλίων απλούστευσης αποτελεί αποτελεσματικό μέσο για τη μείωση του φόρτου των δηλώσεων για τις επιχειρήσεις και ιδίως τις μικρές και μεσαίες,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ.

Άρθρο 1

Στο άρθρο 28 παράγραφος 5 του κανονισμού (ΕΟΚ) αριθ. 3330/91 το πρώτο εδάφιο αντικαθίσταται από το ακόλουθο κείμενο:

"5. Με τα κατώφλια απλούστευσης επιτρέπεται στους υπόχρεους παροχής πληροφοριών να παρεκκλίνουν από το άρθρο 23, μνημονεύοντας απλώς, στις δηλώσεις που αναφέρονται στο άρθρο 13 παράγραφος 1, δέκα το πολύ από τις πλέον λεπτομερείς συναφείς διακρίσεις της συνδυασμένης ονοματολογίας που είναι οι πλέον σημαντικές από άποψη αξίας, και συγκεντρώνοντας τα υπόλοιπα προϊόντα σε συμπληρωματικές διακρίσεις, σύμφωνα με τις διατάξεις που καθορίζονται από την Επιτροπή δυνάμει του άρθρου 30. Για κάθε μια από τις προαναφερόμενες διακρίσεις, εκτός από τον κωδικό αριθμό που αναφέρεται στο δεύτερο εδάφιο του άρθρου 21, πρέπει να αναγράφεται το κράτος μέλος αποστολής ή προορισμού και η αξία των προϊόντων."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

...

Για το Ευρωπαϊκό Κοινοβούλιο

Η Πρόεδρος

...

Για το Συμβούλιο

Ο Πρόεδρος

...

(1) ΕΕ C 245 της 12.8.1997, σ. 12 και

ΕΕ C 164 της 29.5.1998, σ. 14.

(2) Γνώμη που εδόθη στις 29 Οτωβρίου 1997 (ΕΕ C 19 της 21.1.1998, σ. 52).

(3) Γνώμη του Ευρωπαϊκού Κοινοβουλίου της 1ης Απριλίου 1998 (ΕΕ C 138 της 4.5.1998, σ. 92), κοινή θέση του Συμβουλίου της 28ης Φεβρουαρίου 2000 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) ΕΕ L 316 της 16.11.1991, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1182/1999 (ΕΕ L 144 της 9.6.1999, σ. 1).

ΑΙΤΙΟΛΟΓΙΚΟ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Η Επιτροπή υπέβαλε, στις 4 Ιουνίου 1997, πρόταση(1) που βασίζεται στο άρθρο 95 (πρώην άρθρο 100 Α) της συνθήκης, σχετικά με τις στατιστικές συναλλαγών αγαθών μεταξύ των κρατών μελών, όσον αφορά την απλουστευμένη εφαρμογή της ονοματολογίας των προϊόντων.

2. Το Ευρωπαϊκό Κοινοβούλιο και η Οικονομική και Κοινωνική Επιτροπή έδωσαν τη γνώμη τους την 1η Απριλίου 1998(2) και την 29η Οκτωβρίου 1997(3) αντίστοιχα.

Μετά τη γνώμη του Ευρωπαϊκού Κοινοβουλίου, η Επιτροπή υπέβαλε τροποποιημένη πρόταση στις 27 Απριλίου 1998(4).

3. Στις 28 Φεβρουαρίου 2000, το Συμβούλιο υιοθέτησε τη κοινή του θέση σύμφωνα με το άρθρο 251 της συνθήκης.

II. ΣΤΟΧΟΣ

4. Το σύστημα Intrastat θεσπίστηκε την 1η Ιανουαρίου 1993 μετά την κατάργηση των τελωνειακών διατυπώσεων στο εσωτερικό της Κοινότητας. Το σύστημα αυτό καθορίζει τους κανόνες για τη συλλογή και την κατάρτιση των στατιστικών των συναλλαγών αγαθών μεταξύ κρατών μελών.

Ο στόχος της πρότασης είναι να καταστήσει απλούστερη για τους φορολογούμενους, ιδίως δε για τις μικρές και μεσαίες επιχειρήσεις, τη στατιστική δήλωση για το εμπόριο μεταξύ των κρατών μελών.

III. ΚΟΙΝΗ ΘΕΣΗ

5. Κατά την έκδοση του κανονισμού για τις στατιστικές των συναλλαγών αγαθών μεταξύ κρατών μελών, προκειμένου να μειωθούν τα στοιχεία που πρέπει να παρέχονται(5), το Συμβουλίο εξέφρασε, διατηρώντας ταυτόχρονα την αρχή της ενιαίας ονοματολογίας και λαμβάνοντας υπόψη τις τροπολογίες του Ευρωπαϊκού Κοινοβουλίου και τις συζητήσεις που διεξήχθησαν στην Επιτροπή στο πλαίσιο της πρωτοβουλίας SLIM (απλούστευση της νομοθεσίας της εσωτερικής αγοράς), την πρόθεσή του να εξετάσει την πρόταση σχετικά με την ονοματολογία των προϊόντων.

6. Γενικότερα, η πρόταση αναδιατυπώθηκε κατά τη συζήτηση του Συμβουλίου. Ωστόσο, η κοινή θέση περιέλαβε τις περισσότερες τροπολογίες του Ευρωπαϊκού Κοινοβουλίου.

7. Η τροπολογία αριθ. 3 σχετικά με την απλούστευση της συνδυασμένης ονοματολογίας περιλαμβάνεται στην αιτιολογική σκέψη 4. Η τροπολογία αριθ. 4 για την απλούστευση της ονοματολογίας, ως πιλοτικό σχέδιο, περιλαμβάνεται στην αιτιολογική σκέψη 5.

8. Η αρχή της ομοιόμορφης χρησιμοποίησης της ονοματολογίας για το ενδοκοινοτικό και το εξωτερικό εμπόριο (τροπολογία αριθ. 5) περιλαμβάνεται στην αιτιολογική σκέψη 5.

9. Οι τροπολογίες αριθ. 6 και 7 σχετικά με τη συνεργασία μεταξύ της Επιτροπής, των κρατών μελών και των ευρωπαϊκών οργανισμών τις βιομηχανίας και του εμπορίου περιελήφθησαν, ουσιαστικά, στην αιτιολογική σκέψη 5.

10. Εν συνεχεία, το Συμβούλιο δέχθηκε, εν μέρει, την τροπολογία αριθ. 8. Πράγματι, το άρθρο 28 παράγραφος 5 της κοινής θέσης προβλέπει ότι τα εμπορεύματα προσδιορίζονται από τις διακρίσεις της ισχύουσας έκδοσης της Συνδυασμένης Ονοματολογίας. Το Συμβούλιο αποδέχεται, επίσης, κατ' αρχήν ένα άλλο τμήμα της τροπολογίας αριθ. 8 που αποβλέπει σε ελάφρυνση των υποχρεώσεων παροχής στατιστικών πληροφοριών για τις μικρές και μεσαίες επιχειρήσεις (ΜΜΕ). Ωστόσο, το Συμβούλιο κρίνει ότι είναι προτιμότερο να υλοποιηθεί διαφορετικά η εν λόγω ελάφρυνση· το Συμβούλιο εκτιμά ότι οι ΜΜΕ πρέπει να δηλώνουν δέκα διακρίσεις κατ' ανώτατο όριο που είναι οι πιο σημαντικές κατ' αξία και να ομαδοποιήσουν τα άλλα προϊόντα στις διακρίσεις που αφορούν τα απομένονται στοιχεία, βάσει κανόνων που θα καθορισθούν από την Επιτροπή σύμφωνα με την διαδικασία που προβλεπόμενη στο άρθρο 30 του κανονισμού (ΕΟΚ) αριθ. 3330/91.

11. Συνολικά, το Συμβούλιο, αφού δέχθηκε τις περισσότερες τροπολογίες, κρίνει ότι έχει επιτύχει ορθή ισορροπία μεταξύ, αφενός μεν, του στόχου ελάφρυνσης των υποχρεώσεων των ΜΜΕ για παροχή στατιστικών πληροφοριών, αφετέρου δε, της ανάγκης αξιόπιστων στατιστικών.

(1) ΕΕ C 245 της 12.8.1997, σ. 12.

(2) ΕΕ C 138 της 4.5.1998, σ. 90.

(3) ΕΕ C 19 της 21.1.1998, σ. 52.

(4) ΕΕ C 164 της 29.5.1998, σ. 14.

(5) ΕΕ L 144 της 9.6.1999, σ. 1.